CELEX: 32022D0575
Language: ro
Date: 2022-04-06 00:00:00
Title: Decizia de punere în aplicare (UE) 2022/575 a Comisiei din 6 aprilie 2022 privind măsuri de urgență pentru prevenirea introducerii în Uniune a febrei aftoase prin transporturile de fân și de paie provenite din țări sau din teritorii terțe și de abrogare a Regulamentului de punere în aplicare (UE) 2020/2208 [notificată cu numărul C(2022) 2078] (Text cu relevanță pentru SEE)

8.4.2022   
               
               
                  RO
               
               
                  Jurnalul Oficial al Uniunii Europene
               
               
                  L 109/69
               
            
         DECIZIA DE PUNERE ÎN APLICARE (UE) 2022/575 A COMISIEI
         din 6 aprilie 2022
         privind măsuri de urgență pentru prevenirea introducerii în Uniune a febrei aftoase prin transporturile de fân și de paie provenite din țări sau din teritorii terțe și de abrogare a Regulamentului de punere în aplicare (UE) 2020/2208
         
            
               [notificată cu numărul C(2022) 2078]
            
         
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 261, alineatul (1) litera (b),
         având în vedere Regulamentul (UE) 2017/625 al Parlamentului European și al Consiliului din 15 martie 2017 privind controalele oficiale și alte activități oficiale efectuate pentru a asigura aplicarea legislației privind alimentele și furajele, a normelor privind sănătatea și bunăstarea animalelor, sănătatea plantelor și produsele de protecție a plantelor, de modificare a Regulamentelor (CE) nr. 999/2001, (CE) nr. 396/2005, (CE) nr. 1069/2009, (CE) nr. 1107/2009, (UE) nr. 1151/2012, (UE) nr. 652/2014, (UE) 2016/429 și (UE) 2016/2031 ale Parlamentului European și ale Consiliului, a Regulamentelor (CE) nr. 1/2005 și (CE) nr. 1099/2009 ale Consiliului și a Directivelor 98/58/CE, 1999/74/CE, 2007/43/CE, 2008/119/CE și 2008/120/CE ale Consiliului și de abrogare a Regulamentelor (CE) nr. 854/2004 și (CE) nr. 882/2004 ale Parlamentului European și ale Consiliului, precum și a Directivelor 89/608/CEE, 89/662/CEE, 90/425/CEE, 91/496/CEE, 96/23/CE, 96/93/CE și 97/78/CE ale Consiliului și a Deciziei 92/438/CEE a Consiliului (Regulamentul privind controalele oficiale) (2), în special articolul 128 alineatul (1),
         întrucât:
         
                     (1)
                  
                  
                     Febra aftoasă (FA) este o boală virală gravă și foarte contagioasă a unor animale de crescătorie care poate avea un impact economic semnificativ asupra sectorului agricol, precum și potențialul de a se răspândi rapid prin intermediul unor materii vegetale contaminate, inclusiv fânul și paiele.
                  
               
                     (2)
                  
                  
                     Fânul și paiele sunt singurele materii vegetale pentru care au fost stabilite restricții privind intrarea lor în Uniune prin Regulamentul (CE) nr. 136/2004 al Comisiei (3), care s-a aplicat până la 20 aprilie 2021. În particular, numai transporturile de fân și de paie din țările sau din teritoriile terțe enumerate în anexa V la Regulamentul (CE) nr. 136/2004 au fost autorizate să intre în Uniune. Având în vedere riscul de răspândire a FA prin intermediul materiilor respective, este adecvat ca astfel de restricții să fie prevăzute în continuare în legislația Uniunii.
                  
               
                     (3)
                  
                  
                     Este necesar ca noul cadru legislativ pentru sănătatea animală, instituit în temeiul Regulamentului (UE) 2016/429, care se aplică de la 21 aprilie 2021, să asigure o tranziție lină de la cerințele prevăzute în actele preexistente ale Uniunii, inclusiv de la cele referitoare la intrarea în Uniune a materiilor vegetale, întrucât ele s-au dovedit a fi eficace. Prin urmare, este necesar ca obiectivul și conținutul respectivelor norme preexistente să fie menținute în normele prevăzute în prezenta decizie, până la emiterea unui aviz științific al Autorității Europene pentru Siguranța Alimentară (EFSA), care să evalueze riscurile pentru sănătatea animală ale introducerii în Uniune a FA și a altor boli de categoria A, astfel cum se menționează la articolul 1 alineatul (1) din Regulamentul de punere în aplicare (UE) 2018/1882 al Comisiei (4), prin transporturi de fân și de paie din țări sau din teritorii terțe.
                  
               
                     (4)
                  
                  
                     Prin urmare, este necesar să se stabilească în prezenta decizie o listă a țărilor sau a teritoriilor terțe din care este autorizată introducerea în Uniune a transporturilor de fân și de paie. Este necesar ca o astfel de listă să țină seama de lista din anexa V la Regulamentul (CE) nr. 136/2004 și de lista, din anexa II la Regulamentul de punere în aplicare (UE) 2021/404 al Comisiei (5), conținând țările sau teritoriile terțe sau zone din acestea, din care este autorizată introducerea în Uniune a transporturilor de ungulate din cauza situației lor favorabile în materie de sănătate animală în ceea ce privește, printre altele, FA. Pentru a nu perturba comerțul și din motive de claritate, este necesar să existe și o listă separată cu țările sau teritoriile terțe din care este autorizată introducerea în Uniune a transporturilor de paie sub formă de pelete destinate arderii într-o fabrică.
                  
               
                     (5)
                  
                  
                     Pentru a preveni contactul transporturilor de paie sub formă de pelete destinate arderii cu animale susceptibile la FA este necesar ca prezenta decizie să prevadă și măsuri stricte de atenuare a riscurilor pentru livrarea unor astfel de transporturi la fabrica de destinație din Uniune. Este necesar ca ele să fie plasate sub regimul vamal special prevăzut la articolul 210 litera (a) din Regulamentul (UE) nr. 952/2013 al Parlamentului European și al Consiliului (6), iar transportul lor să fie monitorizat, în conformitate cu Regulamentul delegat (UE) 2019/1666 al Comisiei (7), prin intermediul sistemului informatizat de gestionare a informațiilor pentru controalele oficiale (IMSOC) prevăzut la articolul 131 din Regulamentul (UE) 2017/625, și să fie livrate direct de la postul de control la frontiera de intrare în Uniune la fabrica de destinație din Uniune, unde urmează să fie arse.
                  
               
                     (6)
                  
                  
                     Codurile NC pentru fân și paie sunt prevăzute în capitolul 12 din anexa la Regulamentul de punere în aplicare (UE) 2021/632 al Comisiei (8) și, prin urmare, este necesar să fie luate în considerare în prezenta decizie.
                  
               
                     (7)
                  
                  
                     Din motive de simplificare și de claritate juridică, este necesar ca Regulamentul de punere în aplicare (UE) 2020/2208 al Comisiei (9) care autorizează în prezent importurile în Uniune de transporturi de fân și de paie din Regatul Unit și de pe teritoriile dependente ale Coroanei Britanice să fie abrogat și este necesar ca ele să fie incluse în lista din partea 1 a anexei la prezenta decizie.
                  
               
                     (8)
                  
                  
                     Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTA DECIZIE:
         
            Articolul 1
            Obiect și domeniu de aplicare
            Prezenta decizie stabilește măsuri de urgență pentru intrarea în Uniune a transporturilor de fân și de paie din țări și din teritorii terțe.
         
         
            Articolul 2
            Cerințe pentru intrarea în Uniune a transporturilor de fân și de paie
            
               (1)   Transporturile de paie (cod NC ex 1213 00 00) menționate în capitolul 12 din anexa la Regulamentul de punere în aplicare (UE) 2021/632 sau de fân (cod NC ex 1214 90) menționate în capitolul 12 din anexa respectivă, pot intra în Uniune numai dacă astfel de transporturi provin din țările sau din teritoriile terțe enumerate în partea 1 din anexa la prezenta decizie.
            
            
               (2)   Prin derogare de la alineatul (1), transporturile de paie sub formă de pelete destinate arderii într-o fabrică pot intra în Uniune dacă îndeplinesc următoarele condiții:
               
                           (a)
                        
                        
                           provin din țările sau din teritoriile terțe enumerate în partea 2 din anexă;
                        
                     
                           (b)
                        
                        
                           sunt plasate, la intrarea în Uniune, sub regimul special prevăzut la articolul 210 litera (a) din Regulamentul (UE) nr. 952/2013; transportul lor este monitorizat, în conformitate cu Regulamentul delegat (UE) 2019/1666, prin intermediul sistemului computerizat de gestionare a informațiilor pentru controalele oficiale (IMSOC) prevăzut la articolul 131 din Regulamentul (UE) 2017/625; și sunt livrate direct de la postul de control de la frontiera de intrare în Uniune la fabrica de destinație din Uniune, unde urmează să fie arse.
                        
                     
         
         
            Articolul 3
            Abrogare
            Regulamentul de punere în aplicare (UE) 2020/2208 se abrogă.
         
         
            Articolul 4
            Destinatari
            Prezenta decizie se adresează statelor membre.
         
         
            Adoptată la Bruxelles, 6 aprilie 2022.
            
               
                  Pentru Comisie
               
               Stella KYRIAKIDES
               
                  Membru al Comisiei
               
            
         
         
            (1)  JO L 84, 31.3.2016, p. 1.
         
            (2)  JO L 95, 7.4.2017, p. 1.
         
            (3)  Regulamentul (CE) nr. 136/2004 al Comisiei din 22 ianuarie 2004 de stabilire a procedurilor controalelor sanitar-veterinare la punctele de control la frontieră ale Comunității la importul produselor provenind din țări terțe (JO L 21, 28.1.2004, p. 11).
         
            (4)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
         
            (5)  Regulamentul de punere în aplicare (UE) 2021/404 al Comisiei din 24 martie 2021 de stabilire a listelor cu țările terțe, teritoriile sau zonele din acestea din care introducerea în Uniune de animale, material germinativ și produse de origine animală este autorizată în conformitate cu Regulamentul (UE) 2016/429 al Parlamentului European și al Consiliului (JO L 114, 31.3.2021, p. 1).
         
            (6)  Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (JO L 269, 10.10.2013, p. 1).
         
            (7)  Regulamentul delegat (UE) 2019/1666 al Comisiei din 24 iunie 2019 de completare a Regulamentului (UE) 2017/625 al Parlamentului European și al Consiliului cu privire la condițiile de monitorizare a transportului și a sosirii transporturilor de anumite mărfuri de la punctul de control la sosirea la frontieră la unitatea de la locul de destinație din Uniune (JO L 255, 4.10.2019, p. 1).
         
            (8)  Regulamentul de punere în aplicare (UE) 2021/632 al Comisiei din 13 aprilie 2021 de stabilire a normelor de aplicare a Regulamentului (UE) 2017/625 al Parlamentului European și al Consiliului privind listele cu animalele, produsele de origine animală, materialul germinativ, subprodusele de origine animală și produsele derivate, produsele compuse și fânul și paiele care fac obiectul controalelor oficiale la posturile de control la frontieră și de abrogare a Regulamentului de punere în aplicare (UE) 2019/2007 al Comisiei și a Deciziei 2007/275/CE a Comisiei (JO L 132, 19.4.2021, p. 24).
         
            (9)  Regulamentul de punere în aplicare (UE) 2020/2208 al Comisiei din 22 decembrie 2020 de includere a Regatului Unit în rândul țărilor terțe autorizate să importe în Uniune transporturi de fân și paie (JO L 438, 28.12.2020, p. 21).
      
      
         
            ANEXĂ
            
               Partea 1 – Lista țărilor sau a teritoriilor terțe din care este autorizată introducerea în Uniune a transporturilor de fân și de paie, astfel cum se menționează la articolul 2 alineatul (1)
            
            
                        
                           Codul ISO al țării terțe sau al teritoriului terț
                        
                     
                     
                        
                           Denumirea țării terțe sau a teritoriului terț
                        
                     
                  
                        
                           AU
                        
                     
                     
                        Australia
                     
                  
                        
                           CA
                        
                     
                     
                        Canada
                     
                  
                        
                           CH
                        
                     
                     
                        Switzerland
                     
                  
                        
                           CL
                        
                     
                     
                        Chile
                     
                  
                        
                           GB
                        
                     
                     
                        Regatul Unit (1)
                        
                     
                  
                        
                           GG
                        
                     
                     
                        Guernsey
                     
                  
                        
                           GL
                        
                     
                     
                        Groenlanda
                     
                  
                        
                           IM
                        
                     
                     
                        Insula Man
                     
                  
                        
                           IS
                        
                     
                     
                        Islanda
                     
                  
                        
                           JE
                        
                     
                     
                        Jersey
                     
                  
                        
                           NZ
                        
                     
                     
                        Noua Zeelandă
                     
                  
                        
                           RS
                        
                     
                     
                        Serbia (2)
                        
                     
                  
                        
                           US
                        
                     
                     
                        Statele Unite ale Americii
                     
                  
                        
                                    *
                                 
                                 
                                    Această denumire nu aduce atingere pozițiilor privind statutul și este conformă cu RCSONU 1244/1999, precum și cu Avizul CIJ privind Declarația de independență a Kosovo.
                                 
                              
                  
               Partea 2 – Lista țărilor sau a teritoriilor terțe din care este autorizată introducerea în Uniune a transporturilor de paie sub formă de pelete, astfel cum se menționează la articolul 2 alineatul (2)
            
            
                        
                           Codul ISO al țării terțe sau al teritoriului terț
                        
                     
                     
                        
                           Denumirea țării terțe sau a teritoriului terț
                        
                     
                  
                        
                           UA
                        
                     
                     
                        Ucraina
                     
                  
               (1)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord, în coroborare cu anexa 2 la respectivul protocol, în sensul părții 1 din prezenta anexă, trimiterile la Regatul Unit nu includ Irlanda de Nord.
            
               (2)  În sensul măsurilor de urgență menționate la articolul 1, atunci când se face trimitere la Serbia în prezenta anexă, teritoriul Kosovo* nu este inclus.